CELEX: 52020PC0176
Language: et
Date: 2020-04-29
Title: Ettepanek: EUROOPA PARLAMENDI JA NÕUKOGU MÄÄRUS, milles sätestatakse konkreetsed ja ajutised meetmed seoses COVID-19 puhanguga ning milles käsitletakse teatavate tunnistuste, litsentside ja lubade kehtivust ning teatavate korraliste kontrollide ja koolituste edasilükkamist teatavates transpordialaste õigusaktide valdkondades

EUROOPA KOMISJON
            Brüssel,29.4.2020
            COM(2020) 176 final
            2020/0068(COD)
            Ettepanek:
            EUROOPA PARLAMENDI JA NÕUKOGU MÄÄRUS,
            milles sätestatakse konkreetsed ja ajutised meetmed seoses COVID-19 puhanguga ning milles käsitletakse teatavate tunnistuste, litsentside ja lubade kehtivust ning teatavate korraliste kontrollide ja koolituste edasilükkamist teatavates transpordialaste õigusaktide valdkondades
            (EMPs kohaldatav tekst)
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Selle määruse eelnõu eesmärk on sätestada konkreetsed ja ajutised meetmed, mida kohaldatakse teatavate tunnistuste, litsentside ja lubade uuendamise ja kehtivusaja pikendamise ning korraliste kontrollide ja koolituste edasilükkamise suhtes erakorraliste asjaolude tõttu, mille COVID-19 puhang on maantee-, raudtee- ja siseveetranspordi ning meresõidu turvalisuse valdkonnas põhjustanud.
            
            
               COVID-19 puhang ja sellega seotud rahvatervise kriis on liikmesriikide jaoks enneolematu väljakutse ning suur koormus riigi ametiasutuste, ELi kodanike ja ettevõtjate, sealhulgas eelkõige transpordisektori jaoks. COVID-19 kriis on tekitanud erakorralised asjaolud, mis mõjutavad liikmesriikide pädevate asutuste tavapärast tegevust ja veoettevõtjate tööd seoses eri transpordisektorites täidetavate haldusformaalsustega. Neid asjaolusid ei olnud transpordisektori haldusformaalsusi käsitlevate liidu õigusaktide vastuvõtmise ajal võimalik ette näha. 
            
            
               COVID-19 puhangu tõttu vaja minevate riiklike meetmete tõttu ei suuda veoettevõtjad ja teised asjaomased isikud paljudel juhtudel täita vajalikke formaalsusi või menetlusi, et järgida tunnistuste, litsentside või lubade uuendamise, pikendamise või jätkuva kehtivusega seotud liidu õiguse teatavaid sätteid. Lisaks ei pruugi liikmesriikide pädevad asutused samadel põhjustel olla võimelised täitma liidu õigusega kehtestatud kohustusi ja tagama, et veoettevõtjate esitatud vastavate taotlustega tegeldakse enne kohaldatavate tähtaegade möödumist. 
            
            
               Nii on see näiteks juhilubade, mootorsõidukite ja nende haagiste tehnoülevaatuste, autoveoteenuste osutamiseks vajalike ühenduse tegevuslubade ja juhitunnistuste, raudtee ühtsete ohutustunnistuste või -lubade, laevajuhitunnistuste või sadama turvalisuse hindamise jne puhul. On väga tõenäoline, et neid tunnistusi, litsentse ja lubasid, mis liidu õiguse kohaselt kaotavad kehtivuse ajavahemikus 1. märtsist 2020 kuni 31. augustini 2020, ei ole võimalik õigeaegselt uuendada. 
            
            
               Selleks et tagada siseturu sujuv toimimine, transpordiohutuse kõrge tase ja õiguskindlus ning vältida võimalikke turuhäireid, on vaja vastu võtta ajutised sätted, millega pikendatakse selliste tunnistuste, litsentside või lubade kehtivust, mis kaotavad kehtivuse ajavahemikul 1. märtsist 2020 kuni 31. augustini 2020, ning tagatakse nende kehtivus mõistliku aja jooksul COVID-19 puhangu ajal ja pärast seda. 
            
            
               Samuti tuleks pikendada asjaomaste formaalsuste tähtaegu ning säilitada vastavalt litsentside, tunnistuste ja sarnaste dokumentide kehtivus. Vajaduse korral tuleks lubada ja muuta kohustuslikuks nõuetekohast kontrolli võimaldavad alternatiivsed vahendid. Nii on see näiteks sõidumeerikute valdkonnas, kui juhikaardid kaotavad kehtivuse ja uut kaarti ei ole võimalik väljastada. 
            
            
               Lisaks on võimalik, et asjaomase liikmesriigi võetud meetmete tõttu, mille eesmärk on tõkestada või piirata COVID-19 levikut, ei ole tunnistusi, litsentse või lube praktiliselt võimalik uuendada ka pärast käesoleva määruse ühes või mitmes asjakohases sättes osutatud tähtaega. Kui komisjon leiab asjaomase liikmesriigi poolt sellisel juhul esitatud taotluse põhjal, et asjaolud seda õigustavad, annab komisjon kõnealusele liikmesriigile loa pikendada asjaomast ajavahemikku. Selline pikendamine peaks piirduma ajavahemikuga, mille jooksul raskused tunnistuste, litsentside või lubade uuendamisel kõnealuses liikmesriigis tõenäoliselt kestavad.
            
            
               •Kooskõla poliitikavaldkonnas praegu kehtivate õigusnormidega
            
            
               Käesolevas määruses käsitletavad õigusaktid ei sisalda sõnaselgeid sätteid, mis võimaldaksid pikendada tunnistuste, lubade või litsentside kehtivust COVID-19 kriisi põhjustatud olukordades. Seepärast on vaja vastu võtta asjakohased sätted, et võtta arvesse praeguse kriisi mõju ning tagada üksikisikutele ja ettevõtjatele ning liikmesriikide ametiasutustele õiguskindlus.
            
            
               •Kooskõla muude liidu tegevuspõhimõtetega
            
            
               Transpordi ja sellega seotud teenuste siseturu tõhus toimimine sõltub transporditeenuste pidevast osutamisest ettevõtjate poolt. Kuna ettevõtjatel ei ole võimalik kohaldatavaid nõudeid täita, võivad praeguse kriisi negatiivsed tagajärjed kahjustada nende tegevust. See võib kaasa tuua ka selliseks tegevuseks vajalike töötajate puuduse, kuna neil puuduvad vajalikud kehtivad dokumendid, mis võimaldaksid oma kutsealal seaduslikult tegutseda. Käesolevas ettepanekus esitatud määruse sätetes käsitletakse seda olulist probleemi, tagades õiguskindluse ja võimaldades kutsealal tegutsemist transpordisektoris. 
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Ettepanek põhineb Euroopa Liidu toimimise lepingu artiklil 91 ja artikli 100 lõikel 2.
            
            
               •Subsidiaarsus (ainupädevusse mittekuuluva valdkonna puhul) 
            
            
               Subsidiaarsuse põhimõtte kohaselt võib liit meetmeid võtta ainult juhul, kui liikmesriigid ei suuda kavandatud eesmärke üksi saavutada. Käesoleva ettepaneku aluseks olevad probleemid on seotud liidu õiguse tingimustega ja neid saab lahendada üksnes liidu õiguse sätetega, st ajutiste eranditega.
            
         
         
            
               •Proportsionaalsus
            
            
               Kõnealune liidu meede on vajalik, et saavutada asjakohastes liidu õigusaktides sätestatud mehhanismide nõuetekohane toimimine, võttes arvesse praeguse COVID-19 puhangu ulatust ja tõsidust. Kavandatav määrus sisaldab sihipäraseid ajutisi meetmeid, mis on rangelt seotud praeguse COVID-19 puhanguga ning piirduvad sellega, mis on vajalik õiguskindluse, transpordiohutuse ja siseturu sujuva toimimise tagamiseks.
            
            
               •Vahendi valik
            
            
               Käesolevas ettepanekus käsitletakse konkreetseid sätteid, mis mõjutavad mitme direktiivi ja määruse kohaldamist. Kavandatava õigusakti sätteid tuleks kohaldada viivitamata ja need peaksid olema vahetult kohaldatavad, et tagada kohe õiguskindlus veoettevõtjate ja teiste asjaomaste isikute ning liikmesriikide ametiasutuste jaoks. Seetõttu tuleks asjaomaste tunnistuste, lubade ja litsentside kehtivust ning korraliste kontrollide, koolituste või eksamite läbimise kohustust pikendada ex lege, isegi kui asjaomased küsimused on reguleeritud direktiiviga. See õigusakt peaks seetõttu olema määrus, mis on vahetult kohaldatav ja ei vaja ülevõtmist siseriiklikku õigusesse. 
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Probleemi kiireloomulisuse tõttu ei ole sidusrühmadega ametlikult konsulteeritud. Nii liikmesriikide ametiasutused kui ka sidusrühmad on siiski kutsunud komisjoni üles võtma vastu ettepanek asjakohaste meetmete kohta ning mitmed neist on väljendanud muret killustatuse pärast, mis võib tekkida ilma liidu meetmeteta. Tegelikult on mitu liikmesriiki juba vastu võtnud või teatanud, et nad võtavad peatselt vastu riiklikud meetmed, millega pikendatakse tunnistuste ja litsentside kehtivust. Transpordiühendused väljendasid selliste kooskõlastamata riiklike algatuste pärast muret. 
               
            
            
               •Eksperdiarvamuste kogumine ja kasutamine
            
            
               
                  Nagu eespool selgitatud, ei olnud eksperdiarvamusi olukorra kiireloomulisuse tõttu võimalik nõuetekohaselt koguda. 
               
            
            
               •Mõjuhinnang
            
            
               
                  Olukorra kiireloomulisuse tõttu ei ole mõjuhinnangut tehtud. Käesoleva ettepanekuga ei muudeta asjaomaste liidu õigusaktide põhimõtteid ja mehhanisme ning sellega ei panda asjaomastele pooltele uusi kohustusi. Selle peamine eesmärk on sätestada seoses praeguse COVID-19 pandeemiaga erandlikel põhjustel lühikeseks ajaks tunnistuste, litsentside või lubade kehtivuse ning teatavate tähtaegade pikendamine. 
               
            
            
               •Põhiõigused
            
            
               
                  Ei kohaldata.
               
            
            
               4.MÕJU EELARVELE
            
            
               
                  Ei kohaldata.
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  Meede ei hõlma konkreetset järelevalve- ega aruandluskorda. Võttes aga arvesse jätkuvat ebakindlust seoses COVID-19 edasise arenguga, eelkõige võimalikke järgnevaid nakkuslainete esinemisi ja liikumispiirangute võimalikku taaskehtestamist, samuti vajadust arvestada iga liikmesriigi erineva olukorraga, peaks komisjonil olema õigus lubada liikmesriigi taotluse alusel kohaldada täiendavaid tähtaegu. Sarnaselt määruse (EÜ) nr 561/2006
                     1
                   artiklis 14 sätestatule on menetluse tingimused lihtsad ja võimaldavad seega vajalikud otsused kiiresti vastu võtta. 
               
            
            
               •Ettepaneku sätete üksikasjalik selgitus
            
            
               –Euroopa Parlamendi ja nõukogu 15. juuli 2003. aasta direktiiv 2003/59/EÜ reisijate- või kaubaveol kasutatavate teatavate maanteesõidukite juhtide alus- ja jätkuõppe kohta ning nõukogu määruse (EMÜ) nr 3820/85 ja nõukogu direktiivi 91/439/EMÜ muutmise ja nõukogu direktiivi 76/914/EMÜ kehtetuks tunnistamise kohta
                  2
               
            
         
         
            
               Direktiivis 2003/59/EÜ on sätestatud elukutseliste veoki- ja bussijuhtide alus- ja jätkuõppele seatud nõuded, mille eesmärk on tagada liiklusohutus Euroopa teedel. Direktiivi eesmärk on kehtestada pädevuse ühtlustatud miinimumstandardid kogu liidus. Direktiivi kohaselt peavad juhid läbima alusõppe ja seejärel iga viie aasta järel jätkuõppe. Praeguse COVID-19 puhangu tõttu ei pruugi juhid, kelle suhtes kehtib koolituskohustus, olla võimelised seda täitma või ei pruugi neil olla võimalik uuendada dokumente, mis tõendavad jätkuõppe kohustuse täitmist. Seepärast on vaja pikendada kutseoskuse tunnistuste, selliste kutseoskuse tunnistuste põhjal kas juhiloale või juhi kutsetunnistusele märgitud liidu ühtlustatud koodi „95“ või juhi kutsetunnistuse kehtivust, mis kaotaksid kõnealuste sätete kohaselt kehtivuse ajavahemikul 1. märtsist 2020 kuni 31. augustini 2020. Nende dokumentide kehtivus tuleks lugeda pikendatuks kuue kuu võrra ja need peaksid jääma vastavalt kehtima, et tagada autoveo järjepidevus.
            
            
               –Euroopa Parlamendi ja nõukogu 20. detsembri 2006. aasta direktiiv 2006/126/EÜ juhilubade kohta (uuestisõnastamine)
                  3
               
            
            
               Direktiiviga 2006/126/EÜ on ette nähtud liikmesriikide poolt liidu juhiloamudeli alusel väljastatud juhilubade vastastikune tunnustamine. Selles on sätestatud nende juhilubade miinimumnõuded, et parandada liiklusohutust, hõlbustada kodanike liikumisvabadust liidu piires ja vähendada võimalusi pettusteks. Seepärast on direktiiviga kehtestatud ühtlustatud kehtivusajad kõigi juhilubade kategooriate jaoks. Praeguse COVID-19 puhangu tõttu ei pruugi juhiloa omanikud olla võimelised oma juhiluba uuendama või vahetama. Seepärast on vaja, et juhiload, mis nende sätete kohaselt kaotaksid muidu kehtivuse ajavahemikul 1. märtsist 2020 kuni 31. augustini 2020, loetakse pikendatuks kuue kuu võrra, et tagada maanteeliikluse järjepidevus.
            
            
               –Euroopa Parlamendi ja nõukogu 4. veebruari 2014. aasta määrus (EL) nr 165/2014 autovedudel kasutatavate sõidumeerikute kohta, millega tunnistatakse kehtetuks nõukogu määrus (EMÜ) nr 3821/85 autovedudel kasutatavate sõidumeerikute kohta ning muudetakse Euroopa Parlamendi ja nõukogu määrust (EÜ) nr 561/2006, mis käsitleb teatavate autovedusid käsitlevate sotsiaalõigusnormide ühtlustamist
                  4
                
            
            
               Sõidu-, töö- ja puhkeaja eeskirjade järgimine on oluline, et säilitada autoveo siseturul liiklusohutuse ja ausa konkurentsi põhimõtted. Sõidumeerikud ja juhikaardid registreerivad teabe, mis on vajalik, et hinnata kõnealuste eeskirjade täitmist. Määruse (EL) nr 165/2014 (sõidumeerikute määrus) artikli 23 kohaselt kontrollivad tunnustatud töökojad sõidumeerikuid iga kahe aasta tagant, et hinnata sõidukile paigaldatud seadme nõuetekohast toimimist, kalibreerimist ja turvaelemente. Juhikaardid on isiklikud ja neid väljastavad riiklikud ametiasutused viieks aastaks. Kui juhikaart aegub, tuleb see uuendada uue kaardiga kooskõlas sõidumeerikute määruse artikliga 28. Sõidumeerikute määruse artiklis 29 on sätestatud, et kui juhikaart saab viga, selle kasutamisel tekib tõrge või see kaob või varastatakse, esitab juht seitsme kalendripäeva jooksul selle asendamise taotluse tavapärase elukoha liikmesriigi pädevatele asutustele. Kõnealused asutused väljastavad asenduskaardi kaheksa tööpäeva jooksul pärast vastava üksikasjaliku taotluse laekumist. Liikmesriigid on teatanud komisjonile raskustest sõidumeerikute korralisel kontrollimisel ja juhikaartide uuendamisel vastavalt liidu õigusaktides sätestatud tähtaegadele. Need raskused on tingitud COVID-19 puhanguga seotud praegustest erandlikest asjaoludest. Sellisel juhul peaks liikmesriikidel olema võimalus lubada piiratud aja jooksul jätkata selliste sõidumeerikutega varustatud sõidukite liiklemist, mida ei ole õigel ajal kontrollitud. 
            
            
               Lisaks, kui juhid on sõidumeerikute määruse artikli 28 kohaselt taotlenud uut kaarti seoses juhikaardi aegumisega, tuleks neile anda võimalus ja kohustus kasutada kasutuskõlblikke alternatiive, et salvestada oma tegevus, kuni kaarte väljastavad asutused on väljastanud juhile uue kaardi. Sõidumeerikute määruse artikli 35 lõikes 2 sätestatud menetlust kahjustatud, tõrgetega toimiva, kaotatud või varastatud juhikaartide kohta tuleks kohaldada mutatis mutandis juhtide suhtes, kelle juhikaart on aegunud. See lähenemisviis tagab asjakohase tasakaalu autoveo vajaliku järjepidevuse ja selle vahel, et liiklusohutust ei seata ohtu.
            
            
               –Euroopa Parlamendi ja nõukogu 3. aprilli 2014. aasta direktiiv 2014/45/EL, milles käsitletakse mootorsõidukite ja nende haagiste korralist tehnoülevaatust ja millega tunnistatakse kehtetuks direktiiv 2009/40/EÜ
                  5
               
            
            
               Direktiivis 2014/45/EL on määratud kindlaks korralise tehnoülevaatuse ühtlustatud miinimumnõuded. Need hõlmavad eelkõige ülevaatuste sagedust ja sellest tulenevalt tehnoülevaatuse kontrollkaartide kehtivust. COVID-19 puhanguga seotud praeguste erandlike asjaolude tõttu võib see osutuda teostamatuks. Seepärast on vaja, et tehnoülevaatusi, mis tuleb teha ajavahemikul 1. märtsist 2020 kuni 31. augustini 2020, saaks teha hiljem, kuid mitte hiljem kui kuus kuud pärast algset tähtaega, ning et asjaomased kontrollkaardid peaksid jääma vastavaks ajaks kehtima.
            
            
               –Euroopa Parlamendi ja nõukogu 21. oktoobri 2009. aasta määrus (EÜ) nr 1071/2009, millega kehtestatakse ühiseeskirjad autoveo-ettevõtja tegevusalal tegutsemise tingimuste kohta ja tunnistatakse kehtetuks nõukogu direktiiv 96/26/EÜ
                  6
               
            
            
               Määruses (EÜ) nr 1071/2009 on sätestatud ühiseeskirjad autoveo-ettevõtja tegevusalal tegutsemise tingimuste kohta. Praeguses olukorras, võttes arvesse veoettevõtjate tegevuse ja sellest tulenevalt ka käibe vähenemist, mis võib viia nende omavahendite vähenemiseni, on tõenäoline, et paljud neist ei täida finantssuutlikkuse kriteeriumi. Selle tulemusena võivad muidu struktuurselt elujõulised ettevõtjad kaotada oma tegevusloa, mis tähendab, et nad lõpetavad oma veotegevuse. Vastavalt määruse (EÜ) nr 1071/2009 artikli 13 lõike 1 punktile c võivad pädevad asutused juhul, kui veoettevõtjad ei täida enam finantssuutlikkuse nõuet, kehtestada tähtaja, mis ei ületa kuut kuud, et veoettevõtjad saaksid näidata, et finantssuutlikkuse nõuet täidetakse jälle pidevalt. Võttes arvesse praegust tegevuse ja tulude puudumist, tundub see maksimaalne ajavahemik siiski liiga lühike ning seega tuleks seda pikendada kaheteistkümne kuuni hindamiste ja otsuste puhul, mis tehakse alates 1. märtsist 2020 kuni 31. detsembrini 2020.
            
            
               –Euroopa Parlamendi ja nõukogu 21. oktoobri 2009. aasta määrus (EÜ) nr 1072/2009 rahvusvahelisele autoveoturule juurdepääsu käsitlevate ühiseeskirjade kohta
                  7
               
            
            
               –Euroopa Parlamendi ja nõukogu 21. oktoobri 2009. aasta määrus (EÜ) nr 1073/2009 rahvusvahelisele bussiteenuste turule juurdepääsu käsitlevate ühiseeskirjade kohta ning millega muudetakse määrust (EÜ) nr 561/2006
                  8
               
            
            
               Kaupade rahvusvahelisel autoveol ja bussidega toimuval rahvusvahelisel sõitjateveol peab kõnealuseid teenuseid osutavatel kutselistel vedajatel olema ühenduse tegevusluba vastavalt tingimustele, mis on sätestatud määruse (EÜ) nr 1072/2009 artiklis 6 kaubaveo kohta ja määruse (EÜ) nr 1073/2009 artiklis 4 sõitjateveo kohta. 
            
            
               Ühenduse tegevusluba tõendab, et veoettevõtjad on asutatud liidus ja vastavad rahvusvaheliste veoteenuste osutamiseks vajalikele nõuetele. Lisaks peab rahvusvahelise kaubaveo korral olema juhil, kes on kolmanda riigi kodanik, juhitunnistus vastavalt määruse (EÜ) nr 1072/2009 II peatüki sätetele. See võimaldab liikmesriikidel tõhusalt kontrollida, kas teatava veoteenuse eest vastutav vedaja on kolmandast riigist pärit juhiga sõlminud seadusliku töölepingu või ta on tema käsutuses. 
            
            
               Bussiliiniveoks on vaja luba vastavalt määruse (EÜ) nr 1073/2009 III peatüki sätetele. Nende pikendamise menetluse suhtes kohaldatakse mutatis mutandis sama menetlust. Loa andmine sõltub mitmest tingimusest, et tagada konkreetse vedaja sobivus konkreetse liiniveo osutamiseks. Ühenduse tegevusluba ja liinivedusid hõlmav luba on omavahel seotud selles mõttes, et viimati nimetatud loa väljastamiseks peab vedajal olema ühenduse tegevusluba. Liikmesriikide pädevad asutused annavad vedajate taotlusel välja ühenduse tegevuslubasid, juhitunnistusi ja bussiliiniveo lube kuni kümneks (ühenduse tegevusluba) ja viieks aastaks (juhitunnistus ja liiniveoluba) ning nende kehtivust võib pikendada. Nende kehtivuse pikendamisel tuleb kontrollida, kas tingimused, mille alusel need välja anti, on endiselt täidetud. Liikmesriigid on teatanud komisjonile raskustest, mis on seotud kõnealuste tegevuslubade, tunnistuste ja liiniveolubade kehtivuse pikendamisega liidu õigusaktides sätestatud tähtaegade jooksul või vajalike kontrollide tegemisega enne nende kehtivuse pikendamist. Need raskused on tingitud praegustest COVID-19 puhanguga seotud erandlikest asjaoludest. Teisest küljest on oluline tagada veoteenuste järjepidevus. Seepärast on vaja eespool nimetatud ühenduse tegevuslubade, tunnistuste ja liiniveolubade kehtivust piiratud ajavahemikuks pikendada.
            
            
               –Euroopa Parlamendi ja nõukogu 11. mai 2016. aasta direktiiv (EL) 2016/798 raudteeohutuse kohta
                  9
               
            
            
               –Euroopa Parlamendi ja nõukogu 29. aprilli 2004. aasta direktiiv 2004/49/EÜ ühenduse raudteede ohutuse kohta, millega muudetakse nõukogu direktiivi 95/18/EÜ raudtee-ettevõtjate litsentseerimise kohta ja direktiivi 2001/14/EÜ raudtee infrastruktuuri läbilaskevõime jaotamise ning raudtee infrastruktuuri kasutustasude kehtestamise ja ohutuse sertifitseerimise kohta (raudteede ohutuse direktiiv)
                  10
               
            
            
               
                  Direktiiviga 2004/49/EÜ ja direktiiviga (EL) 2016/798 reguleeritakse ohutustunnistuste ja ohutuslubade andmist liidus. Direktiiv 2004/49/EMÜ tunnistatakse kehtetuks määrusega (EL) 2016/798 alates 16. juunist 2020. Kuni selle kuupäevani kohaldatakse direktiivi endiselt nende liikmesriikide suhtes, kes on pikendanud direktiivi (EL) 2016/798 ülevõtmise perioodi sama kuupäevani vastavalt viimati nimetatud direktiivi artikli 33 lõikele 2. 
               
               
                  Vastavalt direktiivi (EL) 2016/798 artikli 10 lõikele 13 peab raudteeveo-ettevõtjal olema ühtne ohutustunnistus, mille on välja andnud kas Euroopa Liidu Raudteeamet või riiklik ohutusasutus ja mida uuendatakse taotluse alusel vähemalt iga viie aasta järel. Vastavalt direktiivi (EL) 2016/798 artikli 12 lõikele 2 kehtib taristuettevõtjate ohutusluba viis aastat. 
               
               
                  Vastavalt direktiivi 2004/49/EÜ artikli 10 lõikele 5 tuleb ohutustunnistust uuendada raudteeveo-ettevõtja taotluse korral ajavahemike järel, mis ei ületa viit aastat. Vastavalt direktiivi 2004/49/EÜ artikli 11 lõikele 2 tuleb ohutusluba uuendada taristuettevõtja taotluse korral ajavahemike järel, mis ei ületa viit aastat. 
               
            
         
         
            
               
                  COVID-19 puhangu põhjustatud erakorralise olukorra tõttu on riiklikel ametiasutustel, raudteeveo-ettevõtjatel ja taristuettevõtjatel raskusi (ühtsete) ohutustunnistuste ja ohutuslubade uuendamisega või, pidades silmas kehtivate ohutuslubade eelseisvat aegumist, selliste lubade väljastamisega järgnevaks ajavahemikuks. Seepärast on vaja pikendada kõnealuste dokumentide uuendamise ja kehtivuse tähtaega, tagamaks, et raudteeveo-ettevõtjate ja taristuettevõtjate tegevust ei kahjustata. Kuuekuuline pikendus peaks lahendama riiklike ohutusasutuste raskused kohapealsete kontrollide tegemisel ja muu vajaliku haldustöö lõpuleviimisel.
               
            
            
               –
               
                  Euroopa Parlamendi ja nõukogu 23. oktoobri 2007. aasta direktiiv 2007/59/EÜ ühenduse raudteesüsteemis vedureid ja ronge juhtivate vedurijuhtide sertifitseerimise kohta
               
               
                  11
               
            
            
               
                  Vastavalt direktiivi 2007/59/EÜ artikli 14 lõikele 5 kehtib vedurijuhiluba kümme aastat, kui artikli 16 lõikest 1 ei tulene teisiti. COVID-19 puhangu põhjustatud erakorralise olukorra tõttu on pädevatel asutustel keeruline lubasid ettenähtud tingimustel uuendada. Load, mida on kavas uuendada ajavahemikul, mil uuendamine ei ole praktiliselt võimalik, peaksid kehtima veel kuus kuud. Samuti tuleks vedurijuhtidele anda veel kuus kuud perioodilise kontrolli läbimiseks.
               
            
            
               –Euroopa Parlamendi ja nõukogu 21. novembri 2012. aasta direktiiv 2012/34/EL, millega luuakse ühtne Euroopa raudteepiirkond
                  12
               
            
            
               
                  Direktiivi 2012/34/EL artikli 24 lõikes 3 on täpsustatud, et kui tegevusloa peatamine või tühistamine tuleneb finantssuutlikkuse tingimuse täitmata jätmisest, võib tegevusluba väljaandev asutus anda ajutise tegevusloa kuni raudteeveo-ettevõtja ümberkorraldamiseni, kui turvalisus ei ole ohustatud. Ajutise tegevusloa maksimaalne kehtivusaeg on siiski kuus kuud. COVID-19 puhangust tingitud erakorraliste asjaolude tõttu on ametiasutustel tõsiseid raskusi asjakohaste otsuste tegemisel, nimelt uute tegevuslubade väljaandmisel ajutise tegevusloa kehtivusajale järgnevaks ajavahemikuks. Seepärast tuleks ajavahemikul 1. märtsist 2020 kuni 30. augustini 2020 välja antud või kehtivuse kaotanud asjaomaste ajutiste tegevuslubade kehtivust pikendada kuue kuu võrra.
               
               
                  Direktiivi 2012/34/EL artikli 25 lõike 2 kohaselt peab tegevusluba väljaandev asutus tegema otsuse loa väljaandmise taotluse kohta kolme kuu jooksul. Kuid eespool nimetatud põhjustel ei ole tegevuslube väljaandvatel asutustel võimalik õigeaegselt tegutseda. Seega tehakse ettepanek pikendada nende ametiasutuste tähtaega kuue kuu võrra taotluste puhul, mis on esitatud ajavahemikul 12. jaanuarist 2020 kuni 31. augustini 2020. 
               
               
                  Direktiivi 2012/34/EL kohaselt võivad tegevuslube väljaandvad asutused peatada või tühistada iga sellise raudteeveo-ettevõtja tegevusloa, kes ei pruugi olla suuteline täitma finantssuutlikkuse nõudeid. Sellisel juhul võivad asutused pärast tegevusloa tühistamist või peatamist anda sellistele raudteeveo-ettevõtjatele ajutise tegevusloa. Ajutise tegevusloa eesmärk on võimaldada raudteeveo-ettevõtjal oma tegevust ümber korraldada ja jätkata, tingimusel et see ei kahjusta ohutust. Kogemused on siiski näidanud, et see annab turule ka väga negatiivse signaali raudtee-ettevõtja ellujäämisvõime kohta, mis omakorda süvendab tema finantsprobleeme, eelkõige seoses rahavoogudega. On tõenäoline, et paljud raudtee-ettevõtjad, kes olid enne kriisi rahaliselt stabiilsed, satuvad olukorda, kus nende finantsseisundit arvestades tuleks nende tegevusluba peatada või tühistada. Praeguse kriisi kontekstis võib see olla põhjendamatu, eelkõige majanduslikust ja ohutuse seisukohast. Lisaks võivad raudteeveo-ettevõtjad pärast COVID-19 puhangu ohjeldamist vajada finantsstabiilsuse saavutamiseks rohkem aega.
               
               
                  Seepärast tehakse ettepanek lubada liikmesriikidel ajutiselt säilitada olemasolev tegevusluba muutmata kujul, st hoiduda selle tühistamisest või peatamisest ja ajutise tegevusloa väljastamisest tingimusel, et ohutus on tagatud. Liikmesriikidele jääks võimalus jälgida kõnealuste raudteeveo-ettevõtjate finantssuutlikkust, eelkõige selleks, et kaitsta reisijaid liigsete ohutusriskide eest. Selle tulemusena ei kehtiks raudtee-ettevõtjate suhtes põhjendamatud piirangud ja neil oleksid paremad tingimused rahaliseks taastumiseks.
               
            
            
               –
               
                  Nõukogu 23. juuli 1996. aasta direktiiv 96/50/EÜ siseveeteedel kauba- ja reisijateveo siseriiklike laevajuhitunnistuste saamise tingimuste ühtlustamise kohta ühenduses
               
               
                  13
               
            
            
               
                  Direktiivi 96/50/EÜ artikli 6 lõike 2 kohaselt peavad laevajuhitunnistuse omanikud 65aastaseks saamisel läbima kolme kuu jooksul ja seejärel igal aastal arstliku läbivaatuse. Kuna juurdepääs meditsiiniteenustele on siiski COVID-19 puhanguga seoses võetud meetmete tõttu piiratud muudeks kui hädaolukorras tehtavateks läbivaatusteks, ei pruugi laevajuhitunnistuse omanikel olla võimalik läbida ettenähtud arstlikku läbivaatust ajavahemikul, mil neid meetmeid kohaldatakse. Seetõttu tuleks juhtudel, kui arstliku läbivaatuse tähtaeg möödub ajavahemikul 1. märtsist 2020 kuni 31. augustini 2020, pikendada seda tähtaega iga asjaomase juhtumi puhul kuue kuu võrra.
               
            
            
               –Euroopa Parlamendi ja nõukogu 14. septembri 2016. aasta direktiiv (EL) 2016/1629, millega kehtestatakse siseveelaevade tehnilised nõuded, muudetakse direktiivi 2009/100/EÜ ja tunnistatakse kehtetuks direktiiv 2006/87/EÜ
                  14
               
            
            
               Liidu siseveelaeva sõidukõlblikkuse tunnistuste kehtivusaeg on piiratud vastavalt direktiivi (EL) 2016/1629 artiklile 10. Lisaks on direktiivi (EL) 2016/1629 artiklis 28 sätestatud, et kõnealuse direktiivi kohaldamisalasse kuuluvad dokumendid, mille liikmesriikide pädevad asutused on välja andnud varem kohaldatud Euroopa Parlamendi ja nõukogu 12. detsembri 2006. aasta direktiivi 2006/87/EÜ (millega kehtestatakse siseveelaevade tehnilised nõuded ja tunnistatakse kehtetuks nõukogu direktiiv 82/714/EMÜ)
                  15
                alusel, kehtivad jätkuvalt. 
            
            
               COVID-19 puhangu tõttu võetud meetmed võivad tekitada olukorra, kus tehnilise ülevaatuse tegemine ei ole pädevate asutuste jaoks otstarbekas ega mõnikord võimalik, et pikendada asjaomaste tunnistuste kehtivust või direktiivi (EL) 2016/1629 artiklis 28 osutatud dokumentide puhul need asendada. 
            
            
               Seepärast on õiguskindluse huvides ja selleks, et võimaldada asjaomaste siseveelaevade käitamist jätkata, asjakohane pikendada kuue kuu võrra selliste liidu siseveelaeva sõidukõlblikkuse tunnistuste ja direktiivi (EL) 2016/1629 artikli 28 kohaldamisalasse kuuluvate dokumentide kehtivust, mille kehtivusaeg lõpeks muidu ajavahemikul 1. märtsist 2020 kuni 31. augustini 2020.
            
            
               –Euroopa Parlamendi ja nõukogu 31. märtsi 2004. aasta määrus (EÜ) nr 725/2004 laevade ja sadamarajatiste turvalisuse tugevdamise kohta
                  16
               
            
            
               –Euroopa Parlamendi ja nõukogu 26. oktoobri 2005. aasta direktiiv 2005/65/EÜ sadamate turvalisuse tugevdamise kohta
                  17
               
            
            
               COVID-19 puhang on muutnud meresõidu turvalisuse kontrolli ja ülevaatuse tegemise praegu raskeks, sest selleks on vaja inspektorite füüsilist kohalolekut sadamas, sadamarajatistes ja laevadel. See tähendab sageli, et meresõidu turvalisust käsitlevates liidu õigusaktides nõutud tunnistusi, hinnanguid ja kavasid ei ole võimalik ettenähtud tähtaegade jooksul uuendada. Seepärast on vaja pakkuda paindlikke ja pragmaatilisi lahendusi, seadmata ohtu turvalisust, pikendades vajaduse korral nende dokumentide kehtivust mõistliku aja võrra. See kehtib ka selliste meresõidu turvaõppuste ja -harjutuste sageduse kohta, mida võib olla riiklike liikumispiirangute ajal raske teostada.
            
            
               2020/0068 (COD)
            
            
               Ettepanek:
            
            
               EUROOPA PARLAMENDI JA NÕUKOGU MÄÄRUS,
            
         
         
            
               milles sätestatakse konkreetsed ja ajutised meetmed seoses COVID-19 puhanguga ning milles käsitletakse teatavate tunnistuste, litsentside ja lubade kehtivust ning teatavate korraliste kontrollide ja koolituste edasilükkamist teatavates transpordialaste õigusaktide valdkondades
            
            
               (EMPs kohaldatav tekst)
            
            
               EUROOPA PARLAMENT JA EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 91 ja artikli 100 lõiget 2,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Majandus- ja Sotsiaalkomitee arvamust,
                  18
                
            
            
               võttes arvesse Regioonide Komitee arvamust,
                  19
                
            
            
               toimides seadusandliku tavamenetluse kohaselt
            
            
               ning arvestades järgmist:
            
            
               (1)COVID-19 puhang ja sellega seotud rahvatervise kriis on liikmesriikide jaoks enneolematu väljakutse ning suur koormus riigi ametiasutuste, liidu kodanike ja ettevõtjate, sealhulgas eelkõige veoettevõtjate jaoks. COVID-19 kriis on tekitanud erakorralised asjaolud, mis mõjutavad liikmesriikide pädevate asutuste tavapärast tegevust ja veoettevõtjate tööd seoses eri transpordisektorites täidetavate haldusformaalsustega ning mida ei olnud asjakohaste meetmete vastuvõtmise ajal võimalik ette näha. Need erakorralised asjaolud mõjutavad märkimisväärselt erinevaid liidu transpordialaste õigusaktidega hõlmatud valdkondi.
            
            
               (2)Eelkõige ei pruugi veoettevõtjatel ja teistel asjaomastel isikutel olla võimalik täita vajalikke formaalsusi või menetlusi, et järgida tunnistuste, litsentside või lubade uuendamise või pikendamisega seotud liidu õiguse teatavaid sätteid, või võtta muid meetmeid nende kehtivuse säilitamiseks. Liikmesriikide pädevad asutused ei pruugi samadel põhjustel olla võimelised täitma liidu õigusega kehtestatud kohustusi ja tagama, et veoettevõtjate esitatud asjaomaste taotlustega tegeldakse enne kohaldatavaid tähtaegu. Seepärast on vaja võtta meetmeid, mille eesmärk on need olukorrad lahendada ning tagada nii õiguskindlus kui ka asjaomaste õigusaktide nõuetekohane toimimine. Selleks tuleks ette näha kohandused, eelkõige seoses teatavate tähtaegadega, koos komisjoni võimalusega anda liikmesriigi taotluse korral luba tähtaega pikendada. 
            
            
               (3)Euroopa Parlamendi ja nõukogu direktiivis 2003/59/EÜ
                  20
                on sätestatud reisijate- või kaubaveol kasutatavate teatavate maanteesõidukite juhtide alus- ja jätkuõppe suhtes kohaldatavad eeskirjad. Nendel juhtidel peab olema kutseoskuse tunnistus ja nad peavad tõendama, et nad on läbinud jätkuõppe, omades juhiluba või juhi kutsetunnistust, millele koolitus on märgitud. Kuna jätkuõppe läbimine ja sellist õpet tõendavate kutseoskuse tunnistuste uuendamine on COVID-19 puhangu põhjustatud erakorraliste asjaolude tõttu raskendatud, on autoveo järjepidevuse tagamiseks vaja pikendada nende tunnistuste kehtivust kuue kuu võrra pärast nende kehtivusaja lõppu. 
            
            
               (4)Euroopa Parlamendi ja nõukogu direktiivis 2006/126/EÜ
                  21
                on sätestatud eeskirjad juhilubade kohta. Sellega on ette nähtud liikmesriikide poolt liidu juhiloamudeli alusel väljastatud juhilubade vastastikune tunnustamine ning sätestatud nende juhilubade miinimumnõuded. Eelkõige peab mootorsõidukijuhtidel olema kehtiv juhiluba, mida tuleb uuendada või mõnel juhul vahetada selle halduskehtivuse lõppemisel. Kuna juhilubade uuendamine on COVID-19 puhangu põhjustatud erakorraliste asjaolude tõttu raskendatud, on maanteeliikluse järjepidevuse tagamiseks vaja pikendada teatavate juhilubade kehtivust kuue kuu võrra pärast nende kehtivusaja lõppu. 
            
            
               (5)Euroopa Parlamendi ja nõukogu määruses (EL) nr 165/2014
                  22
                on sätestatud eeskirjad autovedudel kasutatavate sõidumeerikute kohta. Ausa konkurentsi ja liiklusohutuse tagamiseks on oluline järgida Euroopa Parlamendi ja nõukogu määruses (EÜ) nr 561/2006
                  23
                ning Euroopa Parlamendi ja nõukogu direktiivis 2002/15/EÜ
                  24
                sätestatud sõidu-, töö- ja puhkeaja eeskirju. Kuna vaatamata raskustele, mis on tekkinud COVID-19 puhangu põhjustatud erakorraliste asjaolude tõttu sõidumeerikute korrapärasel kontrollimisel, on vaja tagada autoveoteenuste osutamise järjepidevus, tuleks määruse (EL) nr 165/2014 artikli 23 lõikes 1 osutatud kontrollid, mis oleks tulnud teha ajavahemikul 1. märtsist 2020 kuni 31. augustini 2020, teha hiljemalt kuus kuud pärast kuupäeva, mil need tuli nimetatud artikli kohaselt läbi viia. Samal põhjusel õigustavad COVID-19 puhangu põhjustatud erakorralistest asjaoludest tingitud raskused juhikaartide uuendamisel ja asendamisel seda, et ametiasutustele antakse selleks lisaaega ning juhtidele tuleks anda võimalus ja kohustus kasutada kasutuskõlblikke alternatiive sõidu-, töö- ja puhkeajaga seotud vajaliku teabe salvestamiseks kuni uue kaardi saamiseni. 
            
            
               (6)Euroopa Parlamendi ja nõukogu direktiivis 2014/45/EÜ
                  25
                on sätestatud eeskirjad mootorsõidukite ja nende haagiste tehnoülevaatuse kohta. Korraline tehnoülevaatus on keerukas ülesanne, millega tagatakse, et sõidukeid hoitakse nende kasutamise ajal liiklusele ohutus ja keskkonna seisukohast vastuvõetavas seisukorras. Kuna COVID-19 puhangu põhjustatud erakorraliste asjaolude tõttu on keeruline teha korralist tehnoülevaatust, tuleks korralised tehnoülevaatused, mis oleks tulnud teha ajavahemikul 1. märtsist 2020 kuni 31. augustini 2020, teha hiljem, kuid mitte hiljem kui kuus kuud pärast algset tähtaega, ning asjaomased tunnistused peaksid jääma vastavaks ajaks kehtima. 
            
            
               (7)Euroopa Parlamendi ja nõukogu määruses (EÜ) nr 1071/2009
                  26
                on sätestatud ühiseeskirjad autoveo-ettevõtja tegevusalal tegutsemise tingimuste kohta. COVID-19 kriis mõjutab tõsiselt sektori finantsolukorda ja mõned veoettevõtjad ei täida enam finantssuutlikkuse nõuet. Kuna kriisi tõttu on tegevus vähenenud, võib eeldada, et kulub tavapärasest kauem aega, enne kui ettevõtjad suudavad tõendada, et nad täidavad seda nõuet jätkuvalt. Seepärast on asjakohane pikendada määruse (EÜ) nr 1071/2009 artikli 13 lõike 1 punktis c selleks otstarbeks kehtestatud maksimaalset tähtaega kuuest kuust kaheteistkümne kuuni hindamiste ja otsuste puhul, mis tehakse ajavahemikul 1. märtsist 2020 kuni 31. detsembrini 2020.
            
            
               (8)Euroopa Parlamendi ja nõukogu määruses (EÜ) nr 1072/2009
                  27
                ning Euroopa Parlamendi ja nõukogu määruses (EÜ) nr 1073/2009
                  28
                on sätestatud vastavalt rahvusvahelisele autoveoturule ja rahvusvahelisele bussiteenuste turule juurdepääsu ühiseeskirjad. Kaupade rahvusvahelise autoveo ja bussidega toimuva rahvusvahelise sõitjateveo puhul peab veoettevõtjatel olema ühenduse tegevusluba ning kaubavedu teostavatel kolmandatest riikidest pärit juhtidel juhitunnistus. Bussiliiniveoks on samuti vaja luba. Kõnealuseid tegevuslube, juhitunnistusi ja liiniveolube võib uuendada pärast seda, kui on kontrollitud, et asjaomased tingimused on endiselt täidetud. Kuna tegevuslubade, juhitunnistuste ja liiniveolubade uuendamine on COVID-19 puhangu põhjustatud erakorraliste asjaolude tõttu raskendatud, on maanteetranspordi järjepidevuse tagamiseks vaja pikendada nende kehtivust kuue kuu võrra pärast nende kehtivusaja lõppu.
            
            
               (9)Euroopa Parlamendi ja nõukogu direktiivis (EL) 2016/798
                  29
                on sätestatud raudteeohutuse eeskirjad. Võttes arvesse piiranguid ja COVID-19 puhangu ohjeldamisega kaasnevat suuremat töökoormust, on riiklikel ametiasutustel, raudteeveo-ettevõtjatel ja taristuettevõtjatel kõnealuse direktiivi artiklite 10 ja 12 kontekstis raskusi ühtsete ohutustunnistuste uuendamisega ning, pidades silmas kehtivate ohutuslubade eelseisvat aegumist, selliste lubade väljastamisega järgnevaks ajavahemikuks. Seepärast tuleks ühtsete ohutustunnistuste uuendamise tähtaega pikendada kuue kuu võrra ning olemasolevad ühtsed ohutustunnistused peaksid jääma vastavalt kehtima. Sarnaselt tuleks pikendada ohutuslubade kehtivust kuue kuu võrra. 
            
            
               (10)Kooskõlas direktiivi (EL) 2016/798 artikli 33 lõikega 2 pikendasid teatavad liikmesriigid kõnealuse direktiivi ülevõtmise perioodi. Seetõttu kohaldatakse nendes liikmesriikides jätkuvalt Euroopa Parlamendi ja nõukogu direktiivi 2004/49/EÜ
                  30
                eeskirju. Seega on vaja ette näha ka direktiivi 2004/49/EÜ artiklite 10 ja 11 alusel välja antud ohutustunnistuste ja ohutuslubade uuendamise tähtaegade pikendamine ning selgitada, et asjaomased ohutustunnistused ja -load jäävad vastavalt kehtima. 
            
         
         
            
               (11)Euroopa Parlamendi ja nõukogu direktiivis 2007/59/EÜ
                  31
                on sätestatud eeskirjad ühenduse raudteesüsteemis vedureid ja ronge juhtivate vedurijuhtide sertifitseerimise kohta. Kõnealuse direktiivi artikli 14 lõikes 5 on sätestatud, et vedurijuhiloa kehtivusaeg on piiratud kümne aastaga ja seda tuleb perioodiliselt kontrollida. Kuna COVID-19 puhangust tingitud erakorraliste asjaolude tõttu on vedurijuhiloa uuendamisel raskusi, tuleks pikendada selliste lubade kehtivusaega, mis kaotavad kehtivuse ajavahemikul 1. märtsist 2020 kuni 31. augustini 2020. Samuti tuleks vedurijuhtidele anda veel kuus kuud perioodilise kontrolli läbimiseks. 
            
            
               (12)Euroopa Parlamendi ja nõukogu direktiiviga 2012/34/EL
                  32
                loodi ühtne Euroopa raudteepiirkond. Kõnealuse direktiivi artikli 24 lõike 3 kohaselt võib tegevusluba väljaandev riiklik asutus finantssuutlikkuse tingimuse täitmata jätmise tõttu tegevusloa peatada või tühistada ning anda ajutise tegevusloa kuni raudteeveo-ettevõtja ümberkorraldamiseni, kui turvalisus ei ole ohustatud. COVID-19 puhangust tingitud erakorraliste asjaolude tõttu on ametiasutustel tõsiseid raskusi asjakohaste otsuste tegemisel, nimelt uute tegevuslubade väljastamisel ajutise tegevusloa aegumisele järgnevaks ajavahemikuks. Seepärast tuleks kuue kuu võrra pikendada selliste ajutiste tegevuslubade kehtivusaega, mis kaotavad kehtivuse ajavahemikul 1. märtsist 2020 kuni 31. augustini 2020. 
            
            
               (13)Direktiivi 2012/34/EL artikli 25 lõike 2 kohaselt peavad tegevuslube väljastavad asutused tegema otsused loataotluste kohta kolme kuu jooksul. Kuna COVID-19 puhangust tingitud erakorraliste asjaolude tõttu on asjaomaste otsuste vastuvõtmine keeruline, on vaja seda tähtaega kuue kuu võrra pikendada. 
            
            
               (14)Raudteeveo-ettevõtjad, kes olid enne COVID-19 puhangut finantsiliselt stabiilsed, seisavad silmitsi likviidsusprobleemidega, mis võib põhjustada nende tegevusloa peatamise, tühistamise ja võimaliku asendamise ajutise tegevusloaga ilma struktuurilise majandusliku vajaduseta. Direktiivi 2012/34/EL artikli 24 lõike 3 kohane ajutise tegevusloa andmine võib saata turule negatiivse signaali raudteeveo-ettevõtjate ellujäämisvõime kohta, mis omakorda süvendaks teisi, muidu ajutisi finantsprobleeme. Seepärast tuleks ette näha, et tegevusluba väljaandva asutuse tehtud hindamise alusel ja ajavahemikul 1. märtsist 2020 kuni 31. augustini 2020 tehtud otsuse alusel ei või selliste raudteeveo-ettevõtjate tegevusluba peatada ega tühistada, tingimusel et turvalisus ei ole ohustatud ning et kuue kuu jooksul on piisav finantsiline ümberkujundamine reaalselt võimalik. Kõnealuse kuuekuulise perioodi lõpus tuleks ettevõtja suhtes kohaldada direktiivi 2012/34/EL artikli 24 lõikes 1 sätestatud üldisi eeskirju.
            
            
               (15)Direktiivis 96/50/EÜ
                  33
                on sätestatud laevajuhitunnistuste saamise tingimused kauba- ja reisijateveoks liidu siseveeteedel. 65aastaseks saades peavad laevajuhitunnistuse omanikud läbima korrapärase arstliku läbivaatuse. Pidades silmas COVID-19 puhanguga seoses võetud meetmeid ja eelkõige piiratud juurdepääsu tervisekontrolliks vajalikele meditsiiniteenustele, ei pruugi laevajuhitunnistuse omanikel olla võimalik läbida arstlikku läbivaatust kõnealuste meetmetega hõlmatud ajavahemiku jooksul. Seetõttu, kui arstliku läbivaatuse tähtaeg lõpeb ajavahemikul 1. märtsist 2020 kuni 31. augustini 2020, tuleks seda tähtaega pikendada iga asjaomase juhtumi puhul kuue kuu võrra. 
            
            
               (16)Euroopa Parlamendi ja nõukogu direktiivis (EL) 2016/1629
                  34
                on sätestatud siseveelaevade tehnilised nõuded. Kõnealuse direktiivi artikliga 10 piiratakse liidu siseveelaevade sõidukõlblikkuse tunnistuste kehtivusaega. Lisaks on direktiivi (EL) 2016/1629 artiklis 28 sätestatud, et kõnealuse direktiivi kohaldamisalasse kuuluvad dokumendid, mille liikmesriikide pädevad asutused on välja andnud enne 6. oktoobrit 2018 vastavalt varem kohaldatud Euroopa Parlamendi ja nõukogu direktiivile 2006/87/EÜ,
                  35
                jäävad kehtima kuni oma kehtivusaja lõpuni. COVID-19 puhangu tõttu võetud meetmed võivad tekitada olukorra, kus tehnilise ülevaatuse tegemine ei ole pädevate asutuste jaoks otstarbekas ega mõnikord võimalik, et pikendada asjaomaste tunnistuste kehtivust või direktiivi (EL) 2016/1629 artiklis 28 osutatud dokumentide puhul need asendada. Selleks et võimaldada asjaomaste siseveelaevade käitamist jätkata, on asjakohane pikendada kuue kuu võrra selliste liidu siseveelaeva sõidukõlblikkuse tunnistuste ja direktiivi (EL) 2016/1629 artikli 28 kohaldamisalasse kuuluvate dokumentide kehtivust, mille kehtivusaeg lõpeks muidu ajavahemikul 1. märtsist 2020 kuni 31. augustini 2020.
            
            
               (17)Euroopa Parlamendi ja nõukogu määruses (EÜ) nr 725/2004
                  36
                on sätestatud laevade ja sadamarajatiste turvalisuse eeskirjad. Euroopa Parlamendi ja nõukogu direktiivis 2005/65/EÜ
                  37
                on sätestatud meetmed sadamate turvalisuse tugevdamise kohta turvalisust ohustavate vahejuhtumite korral. Direktiiviga tagatakse ka, et sadamate tugevdatud turvalisus toetab määruse (EÜ) nr 725/2004 kohaselt võetud turvameetmeid. Jätkuv tervisekriis raskendab liikmesriikide ametiasutuste tehtavaid meresõidu turvalisuse kontrolle ja ülevaatusi, mis on vajalikud teatavate dokumentide uuendamiseks ja seega meresõidu turvalisust käsitlevates liidu õigusaktides sätestatud tähtaegadest kinnipidamiseks. Seepärast on vaja pikendada kõnealuste õigusaktidega nõutavate tunnistuste kehtivust ning hindamiste ja kavade tähtaegu mõistliku aja võrra, et anda liikmesriikidele ja laevandussektorile paindlik ja pragmaatiline lähenemisviis ning hoida olulised tarneahelad avatuna, ohustamata seejuures turvalisust. Paindlikkust tuleks võimaldada ka meresõidu turvaõppuste ja -harjutuste puhul, mida õigusaktide kohaselt tuleb läbi viia teatava aja jooksul.
            
            
               (18)Kuna käesoleva määruse eesmärki, nimelt pikendada liidu õiguses sätestatud tähtaegu tunnistuste, litsentside ja lubade uuendamiseks, ei suuda liikmesriigid piisavalt saavutada, küll aga saab neid kavandatud meetme mõju ja toime tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale. 
            
            
               (19)Käesolev määrus tuleks vastu võtta võimalikult kiiresti, et õiguskindlusetust tekitav olukord, mis mõjutab paljusid eri sektorite ametiasutusi ja ettevõtjaid, eriti kui asjaomased tähtajad on juba möödunud, jääks võimalikult lühikeseks. Seetõttu on asjakohane teha erand kaheksa nädala pikkusest ajavahemikust, millele viidatakse Euroopa Liidu lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4. 
            
            
               (20)COVID-19 pandeemia ettenägematu ja äkiline puhang ning asjakohaste meetmete vastuvõtmiseks vajalikud asjakohased seadusandlikud menetlused muutsid selliste meetmete õigeaegse vastuvõtmise võimatuks. Seetõttu peaksid käesoleva määruse sätted hõlmama ka määruse jõustumisele eelnevat ajavahemikku. Võttes arvesse nende sätete olemust, ei tohiks selline lähenemisviis rikkuda asjaomaste isikute õiguspäraseid ootusi.
            
            
               (21)Käesolev määrus peaks jõustuma võimalikult kiiresti, järgmisel päeval pärast selle avaldamist Euroopa Liidu Teatajas,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Reguleerimisese
            
            
               Määruses sätestatakse konkreetsed ja ajutised meetmed, mida kohaldatakse teatavate tunnistuste, litsentside ja lubade uuendamise ja kehtivuse pikendamise ning korraliste kontrollide ja koolituste edasilükkamise suhtes erakorraliste asjaolude tõttu, mille COVID-19 puhang on maantee-, raudtee- ja siseveetranspordi ning meresõidu turvalisuse valdkonnas põhjustanud.
            
            
               Artikkel 2
            
            
               Direktiivis 2003/59/EÜ sätestatud tähtaegade pikendamine
            
            
               (1)Olenemata direktiivi 2003/59/EÜ artikli 8 lõigetest 2 ja 3 pikenevad kuue kuu võrra kõik sellised jätkuõppe tähtajad, mis nende sätete kohaselt lõpeksid ajavahemikul 1. märtsist 2020 kuni 31. augustini 2020 (viiteperiood). Kutseoskuse tunnistused jäävad vastavalt kehtima.
            
            
               (2)Direktiivi 2006/126/EÜ I lisas esitatud sellise liidu ühtlustatud koodi „95“ märke kehtivus, mille pädevad asutused on teinud direktiivi 2003/59/EÜ artikli 10 lõikes 1 osutatud juhiloale või juhi kutsetunnistusele lõikes 1 osutatud kutsetunnistuse alusel, pikeneb kuue kuu võrra alates igale sellisele juhiloale või kutsetunnistusele märgitud kuupäevast.
            
            
               (3)Direktiivi 2003/59/EÜ II lisas osutatud juhi kutsetunnistuste kehtivusaeg, mis lõpeks ajavahemikul 1. märtsist 2020 kuni 31. augustini 2020 (viiteperiood), pikeneb kuue kuu võrra alates igale sellisele tunnistusele märgitud halduskehtivuse lõppemise kuupäevast.
            
         
         
            
               (4)Kui liikmesriik leiab, et jätkuõppe läbimine või seda tõendava tunnistuse väljaandmine, liidu ühtlustatud koodi „95“ märkimine või juhi kutsetunnistuste uuendamine võib jääda pärast 31. augustit 2020 praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse lõigetes 1, 2 ja 3 sätestatud tähtaegade pikendamise lubamiseks, kui see on asjakohane. Taotlus võib puudutada viiteperioode või kuuekuulisi perioode või mõlemaid. Taotlus tuleb esitada komisjonile hiljemalt 15. juuliks 2020.
            
            
               (5)Kui komisjon leiab lõike 4 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada vastavalt lõigetes 1, 2 ja 3 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul kõnealuse jätkuõppe läbimine või seda tõendava tunnistuse väljaandmine, liidu ühtlustatud koodi „95“ märkimine või juhi kutsetunnistuste uuendamine võib jääda praktiliselt võimatuks.
            
            
               Komisjon avaldab oma otsuse Euroopa Liidu Teatajas.
            
            
               Artikkel 3
            
            
               Direktiivis 2006/126/EÜ sätestatud tähtaegade pikendamine 
            
            
               (1)Olenemata direktiivi 2006/126/EÜ artiklist 7 ja I lisa punkti 3 alapunktist d pikeneb kuue kuu võrra alates juhiloas nimetatud kuupäevast selliste juhilubade kehtivus, mis nende sätete kohaselt kaotaksid kehtivuse ajavahemikul 1. märtsist 2020 kuni 31. augustini 2020 (viiteperiood). 
            
            
               (2)Kui liikmesriik leiab, et juhilubade uuendamine võib jääda pärast 31. augustit 2020 praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse lõikes1 sätestatud tähtaegade pikendamise lubamiseks, kui see on asjakohane. Taotlus võib puudutada viiteperioodi või kuuekuulist perioodi või mõlemat. Taotlus tuleb esitada komisjonile hiljemalt 15. juuliks 2020.
            
            
               (3)Kui komisjon leiab lõike 2 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada lõikes 1 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul juhilubade uuendamine võib jääda praktiliselt võimatuks. 
            
            
               Komisjon avaldab oma otsuse Euroopa Liidu Teatajas.
            
            
               Artikkel 4
            
            
               Määruses (EL) nr 165/2014 sätestatud tähtaegade pikendamine
            
            
               (1)Olenemata määruse (EL) nr 165/2014 artiklist 23 tuleb kõnealuse artikli lõikes 1 sätestatud sõidumeerikute regulaarne kontroll, mis tuleks teha ajavahemikus 1. märtsist 2020 kuni 31. augustini 2020 (viiteperiood), teha hiljemalt kuus kuud pärast kuupäeva, mil see oleks tulnud teha kõnealuse artikli kohaselt.
            
            
               (2)Olenemata määruse (EL) nr 165/2014 artiklist 28, kui juht taotleb juhikaardi uuendamist vastavalt kõnealuse artikli lõikele 1 ajavahemikus 1. märtsist 2020 kuni 31. augustini 2020 (viiteperiood), väljastavad pädevad asutused uue kaardi hiljemalt kahe kuu jooksul pärast taotluse esitamist. Kuni kaarte väljastavad asutused on väljastanud juhile uue kaardi, kohaldatakse juhtide suhtes kõnealuse määruse artikli 35 lõiget 2 mutatis mutandis.
            
            
               (3)Olenemata määruse (EL) nr 165/2014 artikli 29 lõikest 4, kui juht taotleb juhikaardi asendamist vastavalt kõnealuse artikli lõikele 4 ajavahemikul 1. märtsist 2020 kuni 31. augustini 2020 (viiteperiood), väljastavad pädevad asutused asenduskaardi hiljemalt kahe kuu jooksul pärast taotluse esitamist. Olenemata määruse (EL) nr 165/2014 artikli 29 lõikest 5 võib juht jätkata juhtimist, kuni kaarte väljastavad asutused on väljastanud juhile uue kaardi, tingimusel et ta suudab tõendada, et kui ta kaart sai viga või selle kasutamisel tekkis tõrge, tagastas ta selle pädevale asutusele ja taotles selle asendamist.
            
            
               (4)Kui liikmesriik leiab, et sõidumeerikute regulaarne kontroll, juhikaartide uuendamine või asendamine võib jääda pärast 31. augustit 2020 praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse lõigetes 1, 2 ja 3 sätestatud tähtaegade pikendamise lubamiseks, kui see on asjakohane. Taotlus võib puudutada viiteperioode või tähtaegu või mõlemaid. Taotlus tuleb esitada komisjonile hiljemalt 15. juuliks 2020.
            
            
               (5)Kui komisjon leiab lõike 4 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada vastavalt lõigetes 1, 2 ja 3 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul sõidumeerikute regulaarne kontroll, juhikaartide uuendamine või asendamine võivad jääda praktiliselt võimatuks. 
            
            
               Komisjon avaldab oma otsuse Euroopa Liidu Teatajas.
            
            
               Artikkel 5
            
            
               Direktiivis 2014/45/EL sätestatud tähtaegade pikendamine 
            
            
               (1)Olenemata direktiivi 2014/45/EL artikli 5 lõikest 1 koostoimes artikli 10 lõikega 1 ja II lisa punktiga 8 pikenevad kuue kuu võrra selliste tehnoülevaatuste tähtajad, mis tuleks nende sätete kohaselt teha ajavahemikul 1. märtsist 2020 kuni 31. augustini 2020 (viiteperiood). 
            
         
         
            
               (2)Olenemata direktiivi 2014/45/EL artiklist 8 koostoimes II lisa punktiga 8 pikeneb kuue kuu võrra selliste tehnoülevaatuse kontrollkaartide kehtivus, mis kaotaksid kehtivuse ajavahemikul 1. märtsist 2020 kuni 31. augustini 2020 (viiteperiood).
            
            
               (3)Kui liikmesriik leiab, et tehnoülevaatuse tegemine või ülevaatustõendi väljastamine võib jääda pärast 31. augustit 2020 praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse lõigetes 1 ja 2 sätestatud tähtaegade pikendamise lubamiseks. Taotlus võib puudutada viiteperioode või tähtaegu või mõlemaid. Taotlus tuleb esitada komisjonile hiljemalt 15. juuliks 2020.
            
            
               (4)Kui komisjon leiab lõike 3 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada vastavalt lõigetes 1 ja 2 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul tehnoülevaatuse tegemine või ülevaatustõendi väljastamine võib jääda praktiliselt võimatuks.
            
            
               Komisjon avaldab oma otsuse Euroopa Liidu Teatajas.
            
            
               Artikkel 6
            
            
               Määruses (EÜ) nr 1071/2009 sätestatud tähtaegade pikendamine
            
            
               Olenemata määruse (EÜ) nr 1071/2009 artikli 13 lõike 1 punktist c ei tohi, juhul kui ajavahemikul 1. märtsist 2020 kuni 31. detsembrini 2020 tehtud hindamised näitavad, et ettevõtja ei täida kõnealuse määruse artikli 3 lõike 1 punktis c sätestatud finantssuutlikkuse nõuet, kõnealuse määruse artikli 13 lõike 1 punkti c kohaldamisel pädeva asutuse poolt sellel ajavahemikul kehtestatud tähtaeg ületada 12 kuud.
            
            
               Artikkel 7
            
            
               Määruses (EÜ) nr 1072/2009 sätestatud tähtaegade pikendamine
            
            
               (1)Olenemata määruse (EÜ) nr 1072/2009 artikli 4 lõikest 2 pikeneb kuue kuu võrra selliste ühenduse tegevuslubade kehtivus, mis selle sätte kohaselt kaotaksid kehtivuse ajavahemikul 1. märtsist 2020 kuni 31. augustini 2020 (viiteperiood).
            
            
               (2)Olenemata määruse (EÜ) nr 1072/2009 artikli 5 lõikest 7 pikeneb kuue kuu võrra selliste juhitunnistuste kehtivus, mis nende sätete kohaselt kaotaksid kehtivuse ajavahemikul 1. märtsist 2020 kuni 31. augustini 2020 (viiteperiood).
            
            
               (3)Kui liikmesriik leiab, et ühenduse tegevusloa või juhitunnistuse pikendamine võib jääda pärast lõigetes 1 ja 2 kehtestatud tähtaegu praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse kõnealustes lõigetes sätestatud tähtaegade pikendamise lubamiseks, kui see on asjakohane. Taotlus võib puudutada viiteperioode või kuuekuulisi perioode või mõlemaid. Taotlus tuleb esitada komisjonile hiljemalt 15. juuliks 2020.
            
            
               (4)Kui komisjon leiab lõike 3 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada vastavalt lõigetes 1 ja 2 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul ühenduse tegevuslubade või juhitunnistuste uuendamine võib jääda praktiliselt võimatuks. 
            
            
               Komisjon avaldab oma otsuse Euroopa Liidu Teatajas. 
            
            
               Artikkel 8
            
            
               Määruses (EÜ) nr 1073/2009 sätestatud tähtaegade pikendamine
            
            
               (1)Olenemata määruse (EÜ) nr 1073/2009 artikli 4 lõikest 4 pikeneb kuue kuu võrra selliste ühenduse tegevuslubade kehtivus, mis selle sätte kohaselt kaotaksid kehtivuse ajavahemikul 1. märtsist 2020 kuni 31. augustini 2020 (viiteperiood).
            
            
               (2)Olenemata määruse (EÜ) nr 1073/2009 artikli 8 lõikest 3 teeb lubade andmisega tegelev asutus otsused vedajate poolt ajavahemikul 12. detsembrist 2019 kuni 31. augustini 2020 (viiteperiood) esitatud taotluste kohta kuue kuu jooksul taotluse esitamise kuupäevast. Olenemata määruse (EÜ) nr 1073/2009 artikli 8 lõikest 2 teatavad nende liikmesriikide pädevad asutused, kelle nõusolekut on kõnealuse artikli lõike 1 kohaselt küsitud, lubade andmisega tegelevale asutusele oma otsusest taotluse kohta kolme kuu jooksul.
            
            
               (3)Kui liikmesriik leiab, et ühenduse lubade uuendamine võib jääda pärast 31. augustit 2020 praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse kõnealuses lõikes sätestatud tähtaegade pikendamise lubamiseks. Taotlus võib puudutada viiteperioodi või kuuekuulist perioodi või mõlemat. Taotlus tuleb esitada komisjonile hiljemalt 15. juuliks 2020.
            
            
               (4)Kui komisjon leiab lõike 3 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada lõikes 1 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul ühenduse lubade uuendamine võib jääda praktiliselt võimatuks.
            
         
         
            
               Komisjon avaldab oma otsuse Euroopa Liidu Teatajas.
            
            
               
            
               Artikkel 9
            
            
               Direktiivis (EL) 2016/798 sätestatud tähtaegade pikendamine
            
            
               (1)Olenemata direktiivi (EL) 2016/798 artikli 10 lõikest 13 pikenevad kuue kuu võrra sellised ühtsete ohutustunnistuste uuendamise tähtajad, mis selle sätte kohaselt lõpeksid ajavahemikul 1. märtsist 2020 kuni 31. augustini 2020 (viiteperiood). Asjaomased ühtsed ohutustunnistused jäävad vastavalt kehtima.
            
            
               (2)Olenemata direktiivi (EL) 2016/798 artikli 12 lõikest 2 pikeneb kuue kuu võrra selliste ohutuslubade kehtivus, mis selle sätte kohaselt kaotaksid kehtivuse ajavahemikul 1. märtsist 2020 kuni 31. augustini 2020 (viiteperiood).
            
            
               (3)Kui liikmesriik leiab, et direktiivi (EL) 2016/798 artikli 10 lõike 8 kohaselt välja antud ühtsete ohutustunnistuste uuendamine või ohutuslubade kehtivusaja pikendamine võib jääda pärast 31. augustit 2020 praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse lõigetes 1 ja 2 sätestatud tähtaegade pikendamise lubamiseks, kui see on asjakohane. Taotlus võib puudutada viiteperioode või kuuekuulisi perioode või mõlemaid. Taotlus tuleb esitada komisjonile hiljemalt 15. juuliks 2020.
            
            
               (4)Kui komisjon leiab lõike 3 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada vastavalt lõigetes 1 ja 2 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul ühtsete ohutustunnistuste uuendamine või ohutuslubade kehtivusaja pikendamine võib jääda praktiliselt võimatuks.
            
            
               Komisjon avaldab oma otsuse Euroopa Liidu Teatajas.
            
            
               Artikkel 10
            
            
               Direktiivis 2004/49/EÜ sätestatud tähtaegade pikendamine
            
            
               (1)Olenemata direktiivi 2004/49/EÜ artikli 10 lõikest 5 pikenevad kuue kuu võrra sellised ohutustunnistuste uuendamise tähtajad, mis selle sätte kohaselt lõpeksid ajavahemikul 1. märtsist 2020 kuni 31. augustini 2020 (viiteperiood). Asjaomased ohutustunnistused jäävad vastavalt kehtima.
            
            
               (2)Olenemata direktiivi 2004/49/EÜ artikli 11 lõikest 2 pikenevad kuue kuu võrra sellised ohutuslubade uuendamise tähtajad, mis selle sätte kohaselt lõpeksid ajavahemikul 1. märtsist 2020 kuni 31. augustini 2020 (viiteperiood). Asjaomased ohutusload jäävad vastavalt kehtima.
            
            
               (3)Kui liikmesriik leiab, et ohutustunnistuste või ohutuslubade uuendamine võib jääda pärast 31. augustit 2020 praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse lõigetes 1 ja 2 sätestatud tähtaegade pikendamise lubamiseks, kui see on asjakohane. Taotlus võib puudutada viiteperioode või kuuekuulisi perioode või mõlemaid. Taotlus tuleb esitada komisjonile hiljemalt 15. juuliks 2020.
            
            
               (4)Kui komisjon leiab lõike 3 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada vastavalt lõigetes 1 ja 2 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul ohutustunnistuste või ohutuslubade uuendamine võib jääda praktiliselt võimatuks.
            
            
               Komisjon avaldab oma otsuse Euroopa Liidu Teatajas.
            
            
               Artikkel 11
            
            
               Direktiivis 2007/59/EÜ sätestatud tähtaegade pikendamine
            
            
               (1)Olenemata direktiivi 2007/59/EÜ artikli 14 lõikest 5 pikeneb kuue kuu võrra alates loa kehtivusaja lõppemisest selliste vedurijuhilubade kehtivus, mis kaotavad kehtivuse ajavahemikul 1. märtsist 2020 kuni 31. augustini 2020 (viiteperiood).
            
            
               (2)Olenemata direktiivi 2007/59/EÜ artiklist 16 ning II ja VII lisast pikenevad kuue kuu võrra kõik sellised perioodilise kontrolli tegemise tähtajad, mis kõnealuste sätete kohaselt lõpeksid ajavahemikul 1. märtsist 2020 kuni 31. augustini 2020 (viiteperiood). Direktiivi 2007/59/EÜ artiklis 14 osutatud vedurijuhiload ja artiklis 15 osutatud sertifikaadid jäävad vastavalt kehtima.
            
         
         
            
               (3)Kui liikmesriik leiab, et vedurijuhilubade uuendamine või perioodiliste kontrollide tegemine võib jääda pärast 31. augustit 2020 praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse lõigetes 1 ja 2 sätestatud tähtaegade pikendamise lubamiseks, kui see on asjakohane. Taotlus võib puudutada viiteperioode või kuuekuulisi perioode või mõlemaid. Taotlus tuleb esitada komisjonile hiljemalt 15. juuliks 2020.
            
            
               (4)Kui komisjon leiab lõike 3 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada vastavalt lõigetes 1 ja 2 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul vedurijuhilubade uuendamine või perioodiliste kontrollide tegemine võib jääda praktiliselt võimatuks.
            
            
               Komisjon avaldab oma otsuse Euroopa Liidu Teatajas.
            
            
               Artikkel 12
            
            
               Direktiivis 2012/34/EL sätestatud tähtaegade pikendamine
            
            
               (1)Olenemata direktiivi 2012/34/EL artikli 24 lõikest 3 pikeneb kuue kuu võrra alates igale ajutisele loale märgitud kehtivusaja lõppemisest selliste ajutiste tegevuslubade kehtivus, mis selle sätte kohaselt kaotaksid kehtivuse ajavahemikul 1. märtsist 2020 kuni 31. augustini 2020 (viiteperiood). 
            
            
               (2)Olenemata direktiivi 2012/34/EL artikli 25 lõikest 2 teeb tegevusluba väljaandev asutus otsuse loataotluste kohta, mis on esitatud ajavahemikul 12. jaanuarist 2020 kuni 31. augustini 2020, hiljemalt üheksa kuud pärast kogu asjakohase teabe, eelkõige III lisas osutatud andmete esitamist.
            
            
               (3)Kui liikmesriik leiab, et tegevuslubade lõpetamine, peatamine või uute tegevuslubade väljaandmine võib jääda pärast 31. augustit 2020 praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse lõikes 1 sätestatud tähtaegade pikendamise lubamiseks. Taotlus võib puudutada viiteperioodi või kuuekuulist perioodi või mõlemat. Taotlus tuleb esitada komisjonile hiljemalt 15. juuliks 2020. 
            
            
               (4)Kui komisjon leiab lõike 3 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada lõikes 1 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul tegevuslubade lõpetamine, peatamine või uute tegevuslubade väljaandmine pärast varasemat tühistamist võib jääda praktiliselt võimatuks.
            
            
               Komisjon avaldab oma otsuse Euroopa Liidu Teatajas.
            
            
               Artikkel 13
            
            
               Raudteeveo-ettevõtjate tegevuslubade käsitlemine direktiivi 2012/34/EL alusel finantssuutlikkuse tingimustele mittevastavuse korral 
            
            
               Olenemata direktiivi 2012/34/EL artikli 24 lõikest 1, kui tegevusluba väljaandev asutus on ajavahemikul 1. märtsist 2020 kuni 31. augustini 2020 veendunud, et raudteeveo-ettevõtja ei täida enam kõnealuse direktiivi artiklis 20 osutatud finantssuutlikkuse nõudeid, võib ta sellel ajavahemikul otsustada raudteeveo-ettevõtja tegevusluba mitte peatada või tühistada, tingimusel et turvalisus ei ole ohustatud ning et kuue kuu jooksul on piisav finantsiline ümberkujundamine reaalselt võimalik. Asutus vaatab läbi asjaomase raudteeveo-ettevõtja tegevuse kuuekuulise ajavahemiku lõpus ja otsustab, kas tegevusluba peatatakse või tühistatakse artikli 24 lõike 1 alusel ning kas kõnealuse direktiivi artikli 24 lõike 3 alusel tuleks anda ajutine tegevusluba.
            
            
               Artikkel 14
            
            
               Direktiivis 96/50/EÜ sätestatud tähtaegade pikendamine
            
            
               (1)Olenemata direktiivi 96/50/EÜ artikli 6 lõikest 2 pikenevad kuue kuu võrra sellised arstliku läbivaatuse tähtajad, mis selle sätte kohaselt lõpeksid ajavahemikul 1. märtsist 2020 kuni 31. augustini 2020 (viiteperiood). Laevajuhitunnistused jäävad vastavalt kehtima.
            
            
               (2)Kui liikmesriik leiab, et arstliku läbivaatuse tegemine võib jääda pärast 31. augustit 2020 praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse lõikes 1 sätestatud tähtaegade pikendamise lubamiseks, kui see on asjakohane. Taotlus võib puudutada viiteperioodi või kuuekuulist perioodi või mõlemat. Taotlus tuleb esitada komisjonile hiljemalt 15. juuliks 2020. 
            
            
               (3)Kui komisjon leiab lõike 2 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada lõikes 1 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul arstliku läbivaatuse tegemine võib jääda praktiliselt võimatuks. 
            
            
                  Komisjon avaldab oma otsuse Euroopa Liidu Teatajas.
            
            
               Artikkel 15
            
         
         
            
               Direktiivis (EL) 2016/1629 sätestatud tähtaegade pikendamine
            
            
               (1)Olenemata direktiivi (EL) 2016/1629 artiklist 10 pikeneb kuue kuu võrra selliste liidu siseveelaeva sõidukõlblikkuse tunnistuste kehtivus, mis selle sätte kohaselt kaotaksid kehtivuse ajavahemikul 1. märtsist 2020 kuni 31. augustini 2020 (viiteperiood).
            
            
               (2)Olenemata direktiivi (EL) 2016/1629 artiklist 28 pikeneb kuue kuu võrra selliste dokumentide kehtivus, mis kuuluvad kõnealuse direktiivi kohaldamisalasse ja mille liikmesriikide pädevad asutused on direktiivi 2006/87/EÜ alusel välja andnud enne 6. oktoobrit 2018 ning mis selle sätte kohaselt kaotaksid kehtivuse ajavahemikul 1. märtsist 2020 kuni 31. augustini 2020 (viiteperiood).
            
            
               (3)Kui liikmesriik leiab, et liidu siseveelaeva sõidukõlblikkuse tunnistuse uuendamine võib jääda pärast 31. augustit 2020 praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse lõigetes 1 ja 2 sätestatud tähtaegade pikendamise lubamiseks, kui see on asjakohane. Taotlus võib puudutada viiteperioode või kuuekuulisi perioode või mõlemaid. Taotlus tuleb esitada komisjonile hiljemalt 15. juuliks 2020.
            
            
               (4)Kui komisjon leiab lõike 3 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada vastavalt lõigetes 1 ja 2 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul liidu siseveelaeva sõidukõlblikkuse tunnistuste uuendamine võib jääda praktiliselt võimatuks.
            
            
               Komisjon avaldab oma otsuse Euroopa Liidu Teatajas.
            
            
               Artikkel 16
            
            
               Määruses (EÜ) nr 725/2004 sätestatud tähtaegade pikendamine
            
            
               (1)Olenemata määruse (EÜ) nr 725/2004 artikli 3 lõikest 6 pikenevad kuni 30. novembrini 2020 sadamarajatise turvalisuse hindamise tähtajad, mis kõnealuse sätte kohaselt lõpeksid ajavahemikul 1. märtsist 2020 kuni 31. augustini 2020 (viiteperiood).
            
            
               (2)Erandina määruse (EÜ) nr 725/2004 III lisa B osa punktist 13.6, kui 2020. aastal ei ole õppusi võimalik läbi viia kõnealuses punktis määratletud ajavahemike järel, tuleks kõnealusel aastal õppusi korraldada vähemalt kaks korda, maksimaalse vaheajaga kuni kuus kuud.
            
            
               (3)Olenemata määruse (EÜ) nr 725/2004 III lisa B osa punktidest 13.7 ja 18.6 pikenevad kuue kuu võrra, kuid mitte rohkem kui 31. detsembrini 2020, kõik sellised 18kuulised tähtajad eri tüüpi harjutuste läbiviimiseks, mis nende sätete kohaselt lõpeksid 1. märtsist 2020 kuni 31. augustini 2020 (viiteperiood).
            
            
               (4)Määruse (EÜ) nr 725/2004 III lisa B osa punktides 13.7 ja 18.6 sätestatud nõude kohaldamisel, mille kohaselt tuleb eri tüüpi harjutused läbi viia igal kalendriaastal, loetakse lõike 5 kohase loaga hõlmatud ajavahemikul 2021. aastal tehtud õppused läbiviiduks 2020. aastal. Kui liikmesriik leiab, et sadamarajatise turvalisuse hindamine või määruse (EÜ) nr 725/2004 III lisa B osa punktides 13.7 ja 18.6 osutatud eri tüüpi õppuste läbiviimine võib jääda praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse lõigetes 1 ja 3 sätestatud tähtaegade pikendamise lubamiseks, kui see on asjakohane. Taotlus võib puudutada viiteperioode, tähtaega või kuuekuulisi perioode või nende mis tahes kombinatsiooni. Taotlus tuleb esitada komisjonile hiljemalt 15. juuliks 2020.
            
            
               (5)Kui komisjon leiab lõike 4 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada vastavalt lõigetes 1 ja 3 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul sadamarajatise turvalisuse hindamine või eri tüüpi harjutuste läbiviimine võib jääda praktiliselt võimatuks. 
            
            
               Komisjon avaldab oma otsuse Euroopa Liidu Teatajas. 
            
            
               Artikkel 17
            
            
               Direktiivis 2005/65/EÜ sätestatud tähtaegade pikendamine
            
            
               (1)Olenemata direktiivi 2005/65/EÜ artiklist 10 pikenevad kuue kuu võrra, kuid mitte rohkem kui 30. novembrini 2020, kõik sellised sadamate turvalisuse hindamiste ja sadamate turvalisuse plaanide läbivaatamise tähtajad, mis selle sätte kohaselt lõpeksid ajavahemikul 1. märtsist 2020 kuni 31. augustini 2020 (viiteperiood). 
            
            
               (2)Olenemata direktiivi 2005/65 artikli 7 lõikest 7 ja III lisast pikenevad kuue kuu võrra, kuid mitte rohkem kui 30. novembrini 2020, kõik sellised 18kuulised tähtajad õppuste läbiviimiseks, mis selle lisa kohaselt lõpeksid ajavahemikul 1. märtsist 2020 kuni 31. augustini 2020 (viiteperiood). 
            
            
               (3)Direktiivi 2005/65/EÜ III lisas sätestatud nõude kohaldamisel, mille kohaselt tuleb igal kalendriaastal korraldada õppusi, loetakse lõike 4 kohase loaga hõlmatud ajavahemikul 2021. aastal tehtud õppused läbiviiduks 2020. aastal.
            
            
               (4)Kui liikmesriik leiab, et sadama turvalisuse hindamiste või sadama turvalisuse plaanide läbivaatamine või õppuste läbiviimine võib jääda praktiliselt võimatuks liikmesriigis COVID-19 leviku tõkestamiseks või piiramiseks võetud meetmete tõttu, võib ta esitada põhjendatud taotluse lõigetes 1 ja 2 sätestatud tähtaegade pikendamise lubamiseks, kui see on asjakohane. Taotlus võib puudutada viiteperioode või kuuekuulisi perioode või mõlemaid. Taotlus tuleb esitada komisjonile hiljemalt 15. juuliks 2020.
            
         
         
            
               (5)Kui komisjon leiab lõike 3 kohaselt esitatud taotluse põhjal, et kõnealuses lõikes sätestatud nõuded on täidetud, võtab ta vastu otsuse, millega lubatakse asjaomasel liikmesriigil pikendada vastavalt lõigetes 1 ja 2 sätestatud tähtaegu, kui see on iga juhtumi puhul põhjendatud. Pikendamine piirdub ajavahemikuga, mille jooksul sadama turvalisuse hindamiste või sadamate turvalisuse plaanide läbivaatamine või õppuste läbiviimine võib jääda praktiliselt võimatuks.
            
            
               Komisjon avaldab oma otsuse Euroopa Liidu Teatajas.
            
            
               Artikkel 18
            
            
               Jõustumine
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
            
         
         
            
                  
                     (1)
                  
                        Euroopa Parlamendi ja nõukogu 15. märtsi 2006. aasta määrus (EÜ) nr 561/2006, mis käsitleb teatavate autovedusid käsitlevate sotsiaalõigusnormide ühtlustamist ja millega muudetakse nõukogu määrusi (EMÜ) nr 3821/85 ja (EÜ) nr 2135/98 ning tunnistatakse kehtetuks nõukogu määrus (EMÜ) nr 3820/85 (ELT L 102, 11.4.2006, lk 1). 
               
               
                  
                     (2)
                  
                        ELT L 226, 10.9.2003, lk 4.
               
               
                  
                     (3)
                  
                        ELT L 403, 30.12.2006, lk 18.
               
               
                  
                     (4)
                  
                        ELT L 60, 28.2.2014, lk 1.
               
               
                  
                     (5)
                  
                        ELT L 127, 29.4.2014, lk 51.
               
               
                  
                     (6)
                  
                        ELT L 300, 14.11.2009, lk 51.
               
               
                  
                     (7)
                  
                        ELT L 300, 14.11.2009, lk 72.
               
               
                  
                     (8)
                  
                        ELT L 300, 14.11.2009, lk 88.
               
               
                  
                     (9)
                  
                        ELT L 138, 26.5.2016, lk 102.
               
               
                  
                     (10)
                  
                        ELT L 164, 30.4.2004, lk 44.
               
               
                  
                     (11)
                  
                        ELT L 315, 3.12.2007, lk 51.
               
               
                  
                     (12)
                  
                        ELT L 343, 14.12.2012, lk 32.
               
               
                  
                     (13)
                  
                        EÜT L 235, 17.9.1996, lk 31.
               
               
                  
                     (14)
                  
                        ELT L 252, 16.9.2016, lk 118.
               
               
                  
                     (15)
                  
                        ELT L 389, 30.12.2006, lk 1.
               
               
                  
                     (16)
                  
                        ELT L 129, 29.4.2004, lk 6.
               
               
                  
                     (17)
                  
                        ELT L 310, 25.11.2005, lk 28.
               
               
                  
                     (18)
                  
                        ELT C […], […], lk […].
               
               
                  
                     (19)
                  
                        ELT C […], […], lk […].
               
               
                  
                     (20)
                  
                        Euroopa Parlamendi ja nõukogu 15. juuli 2003. aasta direktiiv 2003/59/EÜ reisijate- või kaubaveol kasutatavate teatavate maanteesõidukite juhtide alus- ja jätkuõppe kohta ning nõukogu määruse (EMÜ) nr 3820/85 ja nõukogu direktiivi 91/439/EMÜ muutmise ja nõukogu direktiivi 76/914/EMÜ kehtetuks tunnistamise kohta (ELT L 226, 10.9.2003, lk 4).
               
               
                  
                     (21)
                  
                        Euroopa Parlamendi ja nõukogu 20. detsembri 2006. aasta direktiiv 2006/126/EÜ juhilubade kohta (ELT L 403, 30.12.2006, lk 18).
               
               
                  
                     (22)
                  
                        Euroopa Parlamendi ja nõukogu 4. veebruari 2014. aasta määrus (EL) nr 165/2014 autovedudel kasutatavate sõidumeerikute kohta, millega tunnistatakse kehtetuks nõukogu määrus (EMÜ) nr 3821/85 autovedudel kasutatavate sõidumeerikute kohta ning muudetakse Euroopa Parlamendi ja nõukogu määrust (EÜ) nr 561/2006, mis käsitleb teatavate autovedusid käsitlevate sotsiaalõigusnormide ühtlustamist (ELT L 60, 28.2.2014, lk 1).
               
               
                  
                     (23)
                  
                        Euroopa Parlamendi ja nõukogu 15. märtsi 2006. aasta määrus (EÜ) nr 561/2006, mis käsitleb teatavate autovedusid käsitlevate sotsiaalõigusnormide ühtlustamist ja millega muudetakse nõukogu määrusi (EMÜ) nr 3821/85 ja (EÜ) nr 2135/98 ning tunnistatakse kehtetuks nõukogu määrus (EMÜ) nr 3820/85 (ELT L 102, 11.4.2006, lk 1).
               
               
                  
                     (24)
                  
                        Euroopa Parlamendi ja nõukogu 11. märtsi 2002. aasta direktiiv 2002/15/EÜ autovedude alase liikuva tegevusega hõivatud isikute tööaja korralduse kohta (EÜT L 80, 23.3.2002, lk 35).
               
               
                  
                     (25)
                  
                        Euroopa Parlamendi ja nõukogu 3. aprilli 2014. aasta direktiiv 2014/45/EL, milles käsitletakse mootorsõidukite ja nende haagiste korralist tehnoülevaatust ja millega tunnistatakse kehtetuks direktiiv 2009/40/EÜ (ELT L 127, 29.4.2014, lk 51).
               
               
                  
                     (26)
                  
                        Euroopa Parlamendi ja nõukogu 21. oktoobri 2009. aasta määrus (EÜ) nr 1071/2009, millega kehtestatakse ühiseeskirjad autoveo-ettevõtja tegevusalal tegutsemise tingimuste kohta ja tunnistatakse kehtetuks nõukogu direktiiv 96/26/EÜ (ELT L 300, 14.11.2009,lk 51).
               
               
                  
                     (27)
                  
                        Euroopa Parlamendi ja nõukogu 21. oktoobri 2009. aasta määrus (EÜ) nr 1072/2009 rahvusvahelisele autoveoturule juurdepääsu käsitlevate ühiseeskirjade kohta (ELT L 300, 14.11.2009, lk 72).
               
               
                  
                     (28)
                  
                        Euroopa Parlamendi ja nõukogu 21. oktoobri 2009. aasta määrus (EÜ) nr 1073/2009 rahvusvahelisele bussiteenuste turule juurdepääsu käsitlevate ühiseeskirjade kohta ning millega muudetakse määrust (EÜ) nr 561/2006 (ELT L 300, 14.11.2009, lk 88).
               
               
                  
                     (29)
                  
                        Euroopa Parlamendi ja nõukogu 11. mai 2016. aasta direktiiv (EL) 2016/798 raudteeohutuse kohta (ELT L 138, 26.5.2016, lk 102).
               
               
                  
                     (30)
                  
                        Euroopa Parlamendi ja nõukogu 29. aprilli 2004. aasta direktiiv 2004/49/EÜ ühenduse raudteede ohutuse kohta, millega muudetakse nõukogu direktiivi 95/18/EÜ raudtee-ettevõtjate litsentseerimise kohta ja direktiivi 2001/14/EÜ raudtee infrastruktuuri läbilaskevõime jaotamise ning raudtee infrastruktuuri kasutustasude kehtestamise ja ohutuse sertifitseerimise kohta (ELT L 164, 30.4.2004, lk 44).
               
               
                  
                     (31)
                  
                        Euroopa Parlamendi ja nõukogu 23. oktoobri 2007. aasta direktiiv 2007/59/EÜ ühenduse raudteesüsteemis vedureid ja ronge juhtivate vedurijuhtide sertifitseerimise kohta (ELT L 315, 3.12.2007, lk 51).
               
               
                  
                     (32)
                  
                        Euroopa Parlamendi ja nõukogu 21. novembri 2012. aasta direktiiv 2012/34/EL, millega luuakse ühtne Euroopa raudteepiirkond (ELT L 343, 14.12.2012, lk 32).
               
               
                  
                     (33)
                  
                        Nõukogu 23. juuli 1996. aasta direktiiv 96/50/EÜ siseveeteedel kauba- ja reisijateveo siseriiklike laevajuhitunnistuste saamise tingimuste ühtlustamise kohta ühenduses (EÜT L 235, 17.9.1996, lk 31).
               
               
                  
                     (34)
                  
                        Euroopa Parlamendi ja nõukogu 14. septembri 2016. aasta direktiiv (EL) 2016/1629, millega kehtestatakse siseveelaevade tehnilised nõuded, muudetakse direktiivi 2009/100/EÜ ja tunnistatakse kehtetuks direktiiv 2006/87/EÜ (ELT L 252, 16.9.2016, lk 118).
               
               
                  
                     (35)
                  
                        Euroopa Parlamendi ja nõukogu 12. detsembri 2006. aasta direktiiv 2006/87/EÜ, millega kehtestatakse siseveelaevade tehnilised nõuded ja tunnistatakse kehtetuks nõukogu direktiiv 82/714/EMÜ (ELT L 389, 30.12.2006, lk 1).
               
               
                  
                     (36)
                  
                        Euroopa Parlamendi ja nõukogu 31. märtsi 2004. aasta määrus (EÜ) nr 725/2004 laevade ja sadamarajatiste turvalisuse tugevdamise kohta (ELT L 129, 29.4.2004, lk 6).
               
               
                  
                     (37)
                  
                        Euroopa Parlamendi ja nõukogu 26. oktoobri 2005. aasta direktiiv 2005/65/EÜ sadamate turvalisuse tugevdamise kohta (ELT L 310, 25.11.2005, lk 28).